Diari Oficial de la Generalitat Valenciana


Sumari del DOGV 9741, del 07-12-2023 (2023/11409)

RESOLUCIÓ de 20 de novembre de 2023, de la presidenta del Consell Jurídic Consultiu de la Comunitat Valenciana, per la qual es delega l'exercici de determinades competències en matèria de contractació pública en el secretari general del Consell Jurídic Consultiu de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9741

Data del DOGV
:   07-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11491


Data del document
:   20-11-2023

Organisme emissor
:   Consell Jurídic Consultiu de la Comunitat Valenciana

Tipus de document
:   Resolució

Anàlisi jurídica

 Descriptors 

:   * Consell Jurídic Consultiu de la Comunitat Valenciana

RESOLUCIÓ de 20 de novembre de 2023, de la presidenta del Consell Jurídic Consultiu de la Comunitat Valenciana, per la qual es delega l'exercici de determinades competències en matèria de contractació pública en el secretari general del Consell Jurídic Consultiu de la Comunitat Valenciana. [2023/11982]  
La Llei 40/2015, d'1 d'octubre, de règim jurídic del sector públic (LRJSP), establix, en l'article 9, la regla general que els titulars dels òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa administració, encara que no en siguen jeràrquicament dependents, o en els organismes públics o les entitats de dret públic vinculats o dependents d'aquelles (art. 9.1r, LRJSP), excepte en els supòsits expressament previstos de prohibició de delegació de l'exercici de competències previstos en l'esmentat article 9.  
Així mateix, l'LRJSP exigix la publicació de les delegacions de competències, i la revocació d'estes, en el diari oficial corresponent, segons l'Administració a la qual pertanga l'òrgan delegant i l'àmbit territorial de la competència d'este (art. 9.3r, LRJSP).  
En el Consell Jurídic Consultiu de la Comunitat Valenciana (en acrònim, CJCCV), segons el que es preveu en els articles 5 de la Llei 10/1994, de 19 de desembre, de la Generalitat, de creació del CJCCV, i 21, apartats f i n, del Reglament del CJCCV, aprovat mitjançant el Decret 37/2019, de 15 de març, del Consell, correspon a la Presidència del CJCCV l'exercici de les facultats ordinàries en matèria de contractació del CJCCV, dins dels límits legals pressupostaris, així com autoritzar la despesa i proposar els pagaments a conseqüència de l'execució del pressupost del CJCCV, i ordenar els pagaments necessaris per al correcte funcionament del CJCCV, d'acord amb les bases d'execució del pressupost.  
Mitjançant la Resolució d'1 de febrer de 2018 de la Presidència del CJCCV, es va delegar l'exercici de determinades competències en matèria de contractació menor en el secretari general (DOGV 8231/09.02.2018), atés que havia quedat de manifest, durant estos anys, que esta tècnica organitzativa ha esdevingut una eina útil i àgil per a descongestionar la contractació pública del CJCCV en l'àmbit dels contractes menors, en els quals la tramitació dels expedients no presenta especial complexitat.  
Ara bé, a més dels contractes menors, també es considera convenient, per raons d'eficiència en la gestió contractual, ampliar la delegació en els contractes no menors d'obres, serveis o subministraments, o en els contractes mixtos que comprenguen prestacions pròpies de dos o més contractes d'obres, serveis o subministraments, i en els contractes de naturalesa privada, sempre que l'import de qualsevol dels contractes referits no supere els 5.000 € a l'any, IVA exclòs.  
Per tot això, fent ús de les competències atribuïdes pels articles 5 de la Llei 10/1994, de 19 de desembre, de la Generalitat, de creació del CJCCV, i 21, apartats f i n, del Reglament del CJCCV, aprovat mitjançant el Decret 37/2019, de 15 de març, del Consell, resolc:  
  
Primer  
Delegar l'exercici de les facultats ordinàries en matèria de contractació pública del Consell Jurídic Consultiu en el secretari general, en els casos següents:  
1r) Els contractes administratius menors d'obres, de serveis o de subministraments, els contractes menors mixtos que comprenguen prestacions pròpies de dos o més contractes d'obres, serveis o subministraments, i els contractes menors de naturalesa privada relatius a la subscripció a revistes, publicacions periòdiques i bases de dades.  
Esta delegació inclou expressament:  
a) Totes les actuacions de preparació dels contractes menors, com ara l'emissió de l'informe justificatiu de la necessitat del contracte i que no s'està alterant el seu objecte per a evitar l'aplicació dels llindars del contracte menor, així com, si fora necessària, l'aprovació de plecs de clàusules administratives o tècniques.  
b) L'adjudicació formal i la formalització per escrit, si és el cas, del respectiu contracte menor.  
c) La conformitat amb pressupostos d'obres i tots aquells informes i comprovacions exigits per la normativa en vigor de contractació pública, inclosos aquells que, amb caràcter intern, poguera aprovar el CJCCV.  
d) Les prerrogatives d'interpretació d'estos contractes, així com les d'aprovació de les modificacions o l'extinció d'estos quan concórreguen els supòsits previstos en la normativa de contractació pública.  
e) L'aprovació de la despesa corresponent.  
2n) Els contractes que no tinguen la consideració de contractes menors i que, amb independència que estiguen basats o no en acords marc o en sistemes dinàmics d'adquisició, siguen contractes administratius d'obres, serveis o subministraments, o contractes mixtos que comprenguen prestacions pròpies de dos o més contractes d'obres, serveis o subministraments, sempre que l'import de qualsevol dels contractes esmentats no supere els 5.000 € a l'any, IVA exclòs.  
Esta delegació inclou expressament:  
a) Totes les actuacions de preparació dels contractes, compliment i extinció, inclosa l'aprovació tècnica i definitiva dels avantprojectes i projectes d'obres, així com l'aprovació dels plecs de clàusules administratives particulars i de prescripcions tècniques.  
  
b) L'aprovació de la despesa corresponent, així com, si és el cas, disposar la tramitació urgent d'esta o adoptar les mesures pertinents en els supòsits previstos en els articles 119 i 120 de la Llei 9/2017.  
c) La facultat d'adjudicació i formalització dels contractes; la prerrogativa de la seua interpretació; l'aprovació de les seues modificacions quan concórreguen els supòsits previstos en la normativa de contractació pública; la d'acordar la seua cessió, resolució o declaració de nul·litat, i de determinar, si és el cas, els efectes d'estes;  
d) L'aprovació de les certificacions finals i liquidacions de contractes.  
e) L'aprovació dels reajustaments d'anualitats dels contractes i encàrrecs i la fixació de les compensacions econòmiques que, si és el cas, pertoquen.  
f) I, en general, tots els altres actes de tramitació en matèria de contractació que, d'acord amb la legislació, corresponen a l'òrgan de contractació.  
3r) Els contractes d'obres, subministraments o serveis que hagen d'adjudicar-se per procediment negociat, sense publicitat, en els casos següents:  
3.1. Quan no s'haja presentat cap oferta o cap oferta siga adequada en resposta a un procediment obert o restringit, sempre que les condicions inicials del contracte no es modifiquen substancialment, sense que en cap cas es puga incrementar el pressupost base de licitació, ni modificar el sistema de retribució, i amb subjecció al que preveu el número 1r de l'apartat a de l'article 168 de la Llei 9/2017, de contractes del sector públic (en acrònim, LCSP).  
3.2. Quan les obres, els subministraments o els serveis només puguen ser encomanats a un empresari determinat, perquè no existix competència per raons tècniques o pertoque la protecció de drets exclusius, inclosos els drets de propietat intel·lectual.  
Esta delegació inclou expressament:  
a) Totes les actuacions de preparació d'esta mena de procediments, inclosa l'aprovació dels plecs de clàusules administratives particulars i de prescripcions tècniques.  
b) L'aprovació de la despesa corresponent.  
c) La facultat d'adjudicació i formalització dels contractes tramitats per este procediment.  
d) L'aprovació de les certificacions finals i liquidacions de contractes.  
e) L'aprovació dels reajustaments d'anualitats dels contractes tramitats per este procediment i la fixació de les compensacions econòmiques que, si és el cas, pertoquen.  
4t) La preparació, l'adjudicació i, si és el cas, la formalització per escrit de contractes d'arrendament d'espais o locals per a la celebració de proves selectives, conferències, cursos o altres esdeveniments similars, quan la duració respectiva d'estos no supere els 15 dies naturals.  
  
Segon  
La present delegació d'atribucions inclou la realització de les diferents fases de l'ordenació de la despesa, això és l'autorització o aprovació, la disposició o el compromís, el reconeixement de l'obligació i la proposta de pagament de les obligacions econòmiques derivades dels contractes indicats en l'apartat primer d'esta resolució.  
  
Tercer  
En els actes administratius i, si és el cas, en els contractes que se signen per delegació, s'esmentarà expressament la present resolució, així com la presidenta del Consell Jurídic Consultiu, com a autoritat de la qual procedixen aquells actes o contractes.  
  
Quart  
Les competències exercides per la present delegació no podran ser subdelegades.  
  
Cinqué  
Imposar al delegat l'obligació d'informar la Presidència del Consell Jurídic Consultiu, a posteriori, amb periodicitat bimestral, i, en tot cas, quan siga requerit per a això, de la gestió realitzada i de les disposicions dictades en el període de referència.  
  
Sisé  
Comunicar la present resolució al secretari general i al Ple del Consell Jurídic Consultiu, en la primera sessió que este celebre, així com el contingut de la delegació.  
  
Seté  
La present resolució substituïx i deixa sense efecte la Resolució d'1 de febrer de 2018 de la Presidència del CJCCV, per la qual es va delegar l'exercici de determinades competències en matèria de contractació menor en el secretari general.  
  
Huité  
La present delegació tindrà eficàcia a partir del dia en què es publique en el Diari Oficial de la Generalitat Valenciana.  
  
València, 20 de novembre de 2023.- La presidenta del CJCCV: Margarita Soler Sánchez.